गण्डकीले हात पार्‍यो दोस्रो जित
गण्डकी प्रदेशले पीएम कप वान डे क्रिकेटमा बुधबार लगातार दोस्रो जित निकालेको छ । उसले टीयू मैदानमा भएको समूह ‘बी’ को खेलमा कर्णाली प्रदेशलाई ३२ रनले पराजित गरेको हो । कर्णालीले हारबाट प्रतियोगिताको सुरुआत गरेको छ ।
काठमाडौँ — गण्डकी प्रदेशले पीएम कप वान डे क्रिकेटमा बुधबार लगातार दोस्रो जित निकालेको छ । उसले टीयू मैदानमा भएको समूह ‘बी’ को खेलमा कर्णाली प्रदेशलाई ३२ रनले पराजित गरेको हो । कर्णालीले हारबाट प्रतियोगिताको सुरुआत गरेको छ ।जितका लागि २ सय ९ रनको लक्ष्य पाएकोमा कर्णाली ४७ ओभरमा १ सय ७६ रन बनाएर अलआउट भयो । हिमान्सु शाहीले ६८ रनको अर्धशतकीय इनिङ्स खेले पनि त्यो जितका लागि पर्याप्त रहेन । कप्तान रविन्द्र शाहीले ४२ रन बनाए ।गण्डकीका सुभास भण्डारी र चन्द्र पौडेलले तीन-तीन विकेट लिए । त्यसअघि पहिले ब्याटिङ गरेको गण्डकीले ९ विकेट गुमाएर २ सय ८ रन बनाएको थियो । उसका लागि अभिषेक बस्नेतले ५१ रन बनाए भने अर्जुक कुमालले ४९ तथा विधान श्रेष्ठले ४६ रनको योगदान दिए ।यो जितपछि गण्डकीको दुई खेलबाट चार अंक भएको छ भने कर्णाली शून्य अंकमा रहेको छ ।